FI Euroopan unionin virallinen lehti L 187/14

KOMISSION ASETUS (EY) N:o 1155/2005,

annettu 18 päivänä heinäkuuta 2005,

Euroopan yhteisöä edustavan Euroopan komission sekä Tšekin, Viron, Unkarin, Latvian, Liettuan, Puolan, Slovakian ja Slovenian välisten monivuotisten ja vuotuisten rahoitussopimusten soveltamisen jatkamisesta sekä eräistä poikkeuksista monivuotisiin rahoitussopimuksiin ja neuvoston asetukseen (EY) N:o 1266/1999 ja asetukseen (EY) N:o 2222/2000 annetun asetuksen (EY) N:o 1419/2004 muuttamisesta ja oikaisemisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon liittymissopimuksen ja erityisesti sen 41 artiklan,

sekä katsoo seuraavaa:

(1) Komission asetuksessa (EY) N:o 1419/2004 (1) tarkoitettujen monivuotisten rahoitussopimusten liitteessä olevan A jakson 7 artiklan 8 kohta olisi yhdenmukaistettava ohjelman loppumaksuun sovellettavien menettelyiden kannalta vuotuisten rahoitussopimusten 3 artiklassa määrätyn maksusitoumuksen lopullisen vapauttamispäivän kanssa. Sitä varten olisi muutettava kyseisessä säännöksessä tarkoitetun todennetun menoilmoituksen komissiolle jättämisen määräaikaa ja selkiytettävä monivuotisten rahoitussopimusten liitteessä olevan A jakson 12 artiklassa määrättyä sääntöjenmukaisuustarkastusta koskevaa päätöstä koskevia menettelyitä.

(2) Asetuksen (EY) N:o 1419/2004 4 artiklan otsikossa oleva virhe olisi oikaistava.

(3) Sen vuoksi on tarpeen muuttaa ja oikaista asetus (EY) N:o 1419/2004 vastaavasti.

(4) Tässä asetuksessa säädetyt toimenpiteet ovat maatalouden rakenteiden ja maaseudun kehittämisen komitean sekä Euroopan maatalouden ohjaus- ja tukirahastokomitean lausunnon mukaiset,

ON ANTANUT TÄMÄN ASETUKSEN:

1 artikla

Asetuksen (EY) N:o 1419/2004 3 artiklan muuttaminen

Korvataan asetuksen (EY) N:o 1419/2004 3 artikla seuraavasti:

”3 artikla Monivuotisten rahoitussopimusten muuttaminen 1. Korvataan monivuotisten rahoitussopimusten liitteessä olevan A jakson 7 artiklan 8 kohta seuraavasti: ’Ohjelman loppumaksu suoritetaan, a) jos kansallinen tulojen ja menojen hyväksyjä jättää komissiolle lopullisessa vuotuisessa rahoitussopimuksessa määrättyyn maksumääräaikaan mennessä todennetun ilmoituksen tosiasiallisesti maksetuista menoista tämän jakson 9 artiklan mukaisesti; b) jos komissiolle on jätetty täytäntöönpanoa koskeva loppukertomus, ja komissio on hyväksynyt sen; c) kun tämän jakson 11 artiklassa tarkoitettu päätös on tehty. Maksaminen ei rajoita myöhemmän päätöksen tekemistä tämän jakson 12 artiklan mukaisesti.’ 2. Lisätään monivuotisten rahoitussopimusten liitteessä olevan A jakson 10 artiklan 3 kohtaan alakohta seuraavasti: ’Kuitenkin korot, joita ei ole tilitetty Tšekin, Viron, Unkarin, Latvian, Liettuan, Puolan, Slovakian ja Slovenian ohjelman osana toteutettujen hankkeiden osalta, on maksettava komissiolle euroina.’”

2 artikla

Asetuksen (EY) N:o 1419/2004 4 artiklan otsikon muuttaminen

Oikaistaan asetuksen (EY) N:o 1419/2004 4 artiklan otsikko seuraavasti:

”4 artikla Vuoden 2003 vuotuisen rahoitussopimuksen 2 artiklassa määrättyjen määrien korvaaminen”

3 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä heinäkuuta 2005. Komission puolesta Mariann FISCHER BOEL Komission jäsen

(1) EUVL L 258, 5.8.2004, s. 11.